ඉන්දියානු මහ කොමසාරිස් කාර්යාලය

කොළඹ

**පුවත්පත් නිවේදනය**

**අග්‍රාමාත්‍යතුමාගේ තායිලන්ත සහ ශ්‍රී ලංකා සංචාරය සඳහා පිටත්වීමේ නිවේදනය**

අග්‍රාමාත්‍ය පේටොන්ග්ටාන් ශිනවත් මැතිනියගේ ආරාධනය අනුව මම අද දින නිල සංචාරයක් සහ 6 වන බිම්ස්ටෙක් සමුළුවට සහභාගී වීම සඳහා තායිලන්තය බලා පිටත් වෙමි. පසුගිය දශකය තුළ බිම්ස්ටෙක් සංවිධානය බෙංගාල බොක්ක ආශ්‍රිත රටවල කලාපීය සංවර්ධනය, සම්බන්ධකතාවය සහ ආර්ථික ප්‍රගතිය ප්‍රවර්ධනය කිරීම සඳහා වැදගත් වේදිකාවක් ලෙස ඉදිරියට පැමිණ ඇත. ඉන්දියාවේ භූගෝලීය පිහිටීම අනුව එහි ඊසානදිග ප්‍රදේශය බිම්ස්ටෙක් හි හදවත බඳු ප්‍රදේශයෙහි පිහිටා තිබේ. බිම්ස්ටෙක් රටවල නායකයන් හමු වී අප රටවල ජනතාවගේ සුබ සිද්ධිය සඳහා අපගේ සහයෝගීතාවය තවදුරටත් ශක්තිමත් කිරීම සඳහා ඵලදායි ලෙස නියැළීමට මම අපේක්ෂාවෙන් පසු වෙමි.

2. නිල සංචාරය අතරතුර මා හට අග්‍රාමාත්‍ය ශිනවත් මැතිනිය සහ තායි නායකත්වය හමු වී බෙදා හදා ගත් සංස්කෘතියක, දර්ශනයක සහ ආධ්‍යාත්මික චින්තනයක ශක්තිමත් පදනම් මත ගොඩනැගී තිබෙන ඓතිහාසික සබඳතා ඉහළ නැංවීමේ පොදු අභිප්‍රායෙන් සාකච්ඡා කිරීමේ අවස්ථාව හිමි වනු ඇත.

3. මා තායිලන්තයේ සිට අප්‍රේල් 04-06 දක්වා දෙදින සංචාරයක් සඳහා ශ්‍රී ලංකාවට පිටත් වනු ඇත. මෙම සංචාරය ජනාධිපති දිසානායක මැතිතුමා විසින් පසුගිය දෙසැම්බර් මාසයේදී සිදු කළ අති සාර්ථක ඉන්දීය සංචාරයෙන් අනතුරුව සිදු වේ. “පොදු අනාගතයක් උදෙසා හවුල්කාරිත්වයන් ප්‍රවර්ධනය කරමින්” යන ඒකාබද්ධ දැක්ම සම්බන්ධයෙන් වන ප්‍රගතිය සමාලෝචනය කිරීමට සහ අපගේ හවුල් අරමුණු සාක්ෂාත් කර ගැනීම සඳහා තවදුරටත් මඟපෙන්වීම ලබාදීමට අපට අවස්ථාව හිමි වනු ඇත.

4. මෙම සංචාරයන් අතීතයේ පදනම් මත ඉදිරියට ගොඩනැගීමටත් අපගේ ජනතාවගේ සහ පුළුල් කලාපයේ සුබ සිද්ධිය උදෙසා අපගේ සමීප සබඳතා ශක්තිමත් කිරීමටත් දායක වනු ඇති බව මට විශ්වාසයි.

***\*\*\****

***කොළඹ***

***2025 අප්‍රේල් 03***

මූලාශ්‍රය:<https://www.mea.gov.in/press-releases.htm?dtl/39320/Prime_Ministers_departure_statement_ahead_of_his_visit_to_Thailand_and_Sri_Lanka>